Nu a progresat la fel de repede la seniori, dar a fost selecționat în lotul național. Împreună cu Florin Zalomir, Cosmin Hănceanu și Rareș Dumitrescu, a creat o surpriză la Campionatul Mondial din 2009 de la Antalya, trecând în finală de favorita concursului, echipa Italiei, și aducând României primul titlul mondial la sabie pe echipe. Pentru medalia lor Dolniceanu și colegii lui de lot au primit Ordinul „Meritul Sportiv” clasa a II-a. Aceeași echipă a urcat din nou pe podium la Campionatul Mondial din 2010 de la Paris: a fost învinsă de Rusia în semifinală, dar a dispus de Belarusia în finala mică și a luat medalia de bronz.